Vlad Voiculescu a fost desemnat candidat la Primăria Capitalei din partea PLUS: ”Câștigăm împreună sau pierdem separat”

Fostul ministru al Sănătății în Guvernul Cioloș, Vlad Voiculescu, a fost desemnat candidatul PLUS la Primăria Generală a Capitalei, potrivit unui comunicat de presă al partidului.

Potrivit sursei citate, în urma centralizării rezultatelor votului, Voiculescu a obținut 96,30% din cele 3.184 de voturi exprimate.

Voiculescu a fost singurul care a intrat în cursa internă din PLUS pentru a fi desemnat candidat la primăria Capitalei.

„Câștigăm împreună sau pierdem separat (…) Locuitorii Bucureștiului vor altceva. Acum. Mai bine de 40% dintre ei au spus asta foarte clar la alegeril din mai, acordând încrederea Alianței 2020 USR PLUS, spunând prin vot că este nevoie de altceva. Cred în proiecte solide, iar cei peste 10 ani de experiență internațională în finanțarea proiectelor de infrastructură în Europa Centrală și de Est mi-au arătat că se poate. Cred în oameni noi în politică și administrație și mandatul de ministru al Sănătății mi-a arătat că se poate și în sectorul public. Repede. Bine. Fără compromisuri (…) Cred că în 10 ani putem face din București capitala cu cea mai bună calitate a vieții din estul Europei”, a declarat Vlad Voiculescu.

Potrivit protocolului încheiat între USR și PLUS, cele două partide vor avea candidați comuni la alegerile locale din vara anului viitor.